El Consell Agrari actua en la séquia de Gabau i la desembocadura fins a la gola per a millorar l'entorn i l'evacuació d'aigües
10 de setembre 2024

![](/media/xbvfcwx5/img_9684_c.jpg?width=850&height=566.6666666666666)

La presidenta del Consell Agrari, Ana María Quesada, ha visitat este matí les obres de restauració de la infraestructura hidràulica de la séquia de Gabau i la seua desembocadura fins a la Gola de l'Estany. Les obres es troben en la fase 2 de les 3 projectades, tal com ha explicat Quesada. El pressupost d'adjudicació del projecte és de 47.166,52 € i l'aportació municipal, de 4.723,84 €. Això fa un total de 51.890,36 €.

"Treballarem en una superfície total d'uns 9.000m2 i de quasi 2 quilòmetres de longitud", ha informat Quesada. La presidenta del Consell Agrari ha afirmat que esta actuació ve per "la determinació que tenim a preparar totes les canalitzacions del municipi per a preparar-se davant possibles pluges intenses, que és el que solem tindre". Així mateix, ha assegurat que els treballs duraran "prop de tres setmanes" i que els està duent a terme "una empresa molt experta i professional amb la qual ja hem treballat en altres ocasions".

![](/media/xqpabylf/img_9665_c.jpg?width=850&height=566.6666666666666)

El funcionament hídric de les séquies de la marjal és necessari per a mantindre els nivells de les aigües en la marjal, per la qual cosa esta actuació pretén recuperar l'adequat funcionament d'estes infraestructures, amb la recuperació de la secció hídrica i la reparació del bri en el municipi de Sagunt.

Actualment, el tram proposat es troba colonitzat per espècies invasores, com la canya comuna (Arundo donax), que han disminuït la capacitat hídrica de les séquies i impedixen l'accés per a exercir labors de manteniment. De la mateixa manera, el cúmul d'envasos de plàstics i restes derivades de l'activitat agrícola degraden la qualitat de les aigües i de l'ecosistema.

Els treballs que s'estan realitzant consistixen en l'eliminació d'espècies invasores en el llit i en les ribes de la séquia de Gabau, el drenatge/dragat del llit de les séquies esmentades per a millorar el seu funcionament hídric, la retirada de rizomes per a evitar el creixement de les invasores i la retirada d'envasos fitosanitaris i altres envasos de plàstic de l'interior dels llits. Els materials extrets del drenatge s'utilitzaran per a restaurar i recréixer el bri d'estes séquies.

![](/media/c14fi0d4/img_9695_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/el-consell-agrari-actua-en-la-sequia-de-gabau-i-la-desembocadura-fins-a-la-gola-per-a-millorar-l-entorn-i-l-evacuacio-d-aigues/ "Facebook")
*   [](http://twitter.com/share?url=https://aytosagunto.es/va/actualitat/el-consell-agrari-actua-en-la-sequia-de-gabau-i-la-desembocadura-fins-a-la-gola-per-a-millorar-l-entorn-i-l-evacuacio-d-aigues/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-agrari-actua-en-la-sequia-de-gabau-i-la-desembocadura-fins-a-la-gola-per-a-millorar-l-entorn-i-l-evacuacio-d-aigues/ "Linked In")
*   [](mailto:?body=https://aytosagunto.es/va/actualitat/el-consell-agrari-actua-en-la-sequia-de-gabau-i-la-desembocadura-fins-a-la-gola-per-a-millorar-l-entorn-i-l-evacuacio-d-aigues/)